GRB

**REPUBLIKA HRVATSKA**

**VARAŽDINSKA ŽUPANIJA**

**OPĆINA CESTICA**

**Općinski načelnik**

KLASA: 311-08/18-08/1

URBROJ: 2186/03-01/1-18-1

Cestica, 29.10.2018.

Temeljem članka 46. Statuta Općine Cestica ( „Službeni vjesnik Varaždinske županije“ broj 17/18), članka 30. Programa poticanja razvoja malog i srednjeg poduzetništva na području Općine Cestica za razdoblje 2018. – 2021. ( „Službeni vjesnik Varaždinske županije“ broj 33/18), i Mišljenja ministarstva poljoprivrede o usklađenosti prijedloga potpora male vrijednosti – Program poticanja razvoja malog i srednjeg poduzetništva Općine Cestica za razdoblje 2018 . – 2020. (KLASA :404-01/18-01/52, URBROJ: 525-07/0191-18-2) Općinski načelnik Općine Cestica, dana 29.10.2018. godine objavljuje

**JAVNI POZIV**

**za dodjelu potpora male vrijednosti kroz Program poticanja razvoja malog i srednjeg poduzetništva na području Općine Cestica za razdoblje 2018. – 2021. – Podmjera 2.5. Subvencija troškova pripreme natječajne i projektno tehničke dokumentacije za apliciranje na natječaje za bespovratna sredstva**

**I. PREDMET JAVNOG POZIVA**

Predmet javnog poziva (u daljnjem tekstu Poziv) je dodjela potpora male vrijednosti iz Mjere 2. «Bespovratne potpore poljoprivrednom sektoru iz Programa poticanja razvoja malog i srednjeg poduzetništva na području Općine Cestica za razdoblje 2018. – 2021» (u nastavku teksta «Program poticanja razvoja MSP».

Potpore male vrijednosti se dodjeljuju sukladno pravilima Europske komisije o pružanju potpore male vrijednosti poduzetnicima propisanim Uredbom Komisije (EZ) broj 1408/2013. od 18. prosinca 2013. o primjeni članaka 107. i 108. Ugovora o funkcioniranju Europske unije na de minimis potpore (Službeni vjesnik Europske unije L 352/1) – u daljnjem tekstu: Ureda o potporama male vrijednosti.

Sukladno članku 3. Uredbe o potporama male vrijednosti, ukupni iznos potpora male vrijednosti koji je dodijeljen jednom poduzetniku ne smije prijeći iznos od 15.000,00 EUR-a tijekom trogodišnjeg fiskalnog razdoblja.

**II. SVRHA I CILJEVI JAVNOG POZIVA**

Svrha javnog poziva je provedba aktivnosti iz Podmjere 2.5. Programa poticanja razvoja MSP a kojom se nastoji povećati broj prijavitelja i korisnika bespovratnih sredstava iz nacionalnih i EU fondova s područja Općine Cestica kroz subvenciju troškova pripreme natječajne i projektne dokumentacije.

Cilj ovog poziva je kroz sufinanciranje izrade natječajne i projektno tehničke dokumentacije, MSP-ovima s područja Općine Cestica koji posluju u sektoru primarne poljoprivredne proizvodnje, povećati dostupnost raspoloživih sredstava iz EU fondova što će doprinijeti povećanju konkurentnosti gospodarskog sektora i razvoju poslovanja MSP-a na području Općine Cestica.

**III. KORISNICI SREDSTAVA**

Korisnici potpora po ovom pozivu mogu biti obiteljska poljoprivredna gospodarstva (OPG), obrti, mikro, mala i srednja trgovačka društva, upisani u upisnik poljoprivrednih gospodarstva, koji posluju u sektoru primarne poljoprivredne proizvodnje i imaju sjedište na administrativnom području Općine Cestica.

Korisnici po ovom pozivu mogu biti i udruge te drugi pravno ustrojstveni oblici ukoliko udovoljavaju Člancima 2. i 3. Zakona o poticanju malog gospodarstva (NN 29/02, 63/07, 53/12, 56/13, 121/16) kojima je propisano koji gospodarski subjekti čine malo gospodarstvo.

**IV. KRITERIJI ZA ISKLJUČENJE**

Potpora po ovom Programu se ne može dodijeliti:

1. Poduzetnicima koji su u postupku predstečajne nagodbe sukladno Zakonu o financijskom poslovanju i predstečajnoj nagodbi (NN 108/12, 144/12, 81/13, 112/13, 71/15, 78/15)
2. Poduzetnicima koji nisu ispunili obveze vezane uz plaćanje dospjelih poreznih obveza prema državnom i općinskom proračunu i obveza zdravstveno i mirovinsko osiguranje
3. Poduzetnicima koji nemaju podmirene sve obaveze prema svojim zaposlenicima prema bilo kojoj osnovi
4. Prijavitelju koji je dobio državnu potporu ili potporu male vrijednosti za isti opravdani trošak projekta
5. Prijavitelju koji nije izvršio zatraženi povrat ili je u postupku povrata sredstava prethodno dodijeljenih u drugom postupku dodjele bespovratnih sredstava iz bilo kojeg javnog izvora
6. Prijavitelju kojem je utvrđeno teško kršenje Ugovora zbog neispunjavanja ugovornih obveza, a koji je bio potpisan u sklopu nekog drugog postupka dodjele bespovratnih sredstava
7. Prijavitelju koji je u sukobu interesa u predmetnom postupku dodjele bespovratnih sredstava
8. Prijavitelju koji nema registriranu djelatnost u sektoru primarne poljoprivredne proizvodnje

**V. IZNOS I INTENZITET POTPORE**

U proračunu Općine Cestica za 2018. godinu sredstva za provedbu Podmjere 2.5. Subvencija troškova pripreme natječajne i projektno tehničke dokumentacije za apliciranje na natječaje za bespovratna sredstava planirana u razdjelu AOP 2018 – 00205 Razvoj poljoprivrede, u iznosu od 20.000,00 kn.

Sredstva su namijenjena za sufinanciranje troškova pripreme natječajne i projektno tehničke dokumentacije MSP-ovima u sektoru primarne poljoprivredne proizvodnje u svrhu apliciranja za bespovratna sredstva iz dostupnih Europskih i nacionalnih fondova.

Popis proizvoda primarne poljoprivredne proizvodnje obuhvaćen je Dodatkom I. Ugovora o EU te je sastavni dio ovog Javnog poziva.

Potpore će se dodjeljivati do iskorištenja planiranih proračunskih sredstava za 2018. godinu. U slučaju iskorištenja planiranih sredstava na službenim web stranicama Općine Cestica izdati će se obavijest o obustavi Poziva.

Sve podnesene projektne prijave koje udovolje uvjetima javnog poziva do trenutka obustave poziva a za koje je u postupku dodjele izdana obavijest o nemogućnosti odobravanja zbog iskorištenosti raspoloživih sredstava nalaze se na rezervnoj listi te se obrađuju redoslijedom zaprimanja u slučaju preraspodjele raspoloživih sredstava unutar pojedinih podmjera u sklopu mjere 2, temeljem članka 33. Programa do financijskog zaključenja proračunske godine.

Korisnik u proračunskom razdoblju za 2018. godinu po ovom Javnom pozivu može podnijeti više prijava s time da ukupni iznos dodijeljenih bespovratnih sredstava ne može premašivati iznos od 5.000,00 kn.

Maksimalni intenzitet potpore koje korisnik može ostvariti iznosi 50 % utvrđenih prihvatljivih troškova.

**VI. NAMJENA POTPORE**

Potpora se dodjeljuje za troškove na pripremi i izradi natječajne i projektno tehničke dokumentacije u 2018. godini a u svrhu apliciranja za bespovratna sredstva EU za koje prijavitelj posjeduje važeći Ugovor i/ili račun o pružanju usluga na poslovima pripreme i/ili izrade natječajne i projektno tehničke dokumentacije te troškove izrade poslovnog plana za ishođenje kredita s poticajnom kamatnom stopom a koji je sufinanciran iz Europskih strukturnih i investicijskih fondova (ESI).

**VII. PRIHAVATLJIVE AKTIVNOSTI I TROŠKOVI**

Prihvatljive aktivnosti i troškovi za dodjelu de minimis potpore iz Podmjere 2.5. Subvencija troškova pripreme natječajne i projektno tehničke dokumentacije za apliciranje na natječaje za bespovratna sredstava Programa poticanja razvoja MSP obuhvaćaju sve troškove na poslovima pripreme i izrade natječajne te projektno tehničke dokumentacije u svrhu apliciranja za bespovratna sredstva iz raspoloživih Europskih i nacionalnih fondova, koji prije svega obuhvaćaju:

1. Izrada projektno tehničke dokumentacije (Idejno rješenje/Idejni projekt/Geodetske podloge i elaborati/Glavni projekt/Izvedbeni projekt)

2. Izrada elaborata/Studija sukladno važećim propisima iz područja zaštite okoliša

3. Usluge konzultanata u postupku prijave na natječaj (Izrada prijavnih obrazaca, investicijskih studija i druge dokumentacije propisane pozivom)

4. Izrada poslovnog plana/investicijske studije za ishođenje zajma s poticajnom kamatnom stopom

5. Ostala dokumentacija kod prijave na natječaj propisana Javnim pozivom i/ili Natječajem

Usluge vanjskih stručnjaka za upravljanje projektom u fazi provedbe projekta nisu prihvatljive za dodjelu potpora po ovom Javnom pozivu.

Obveza je korisnika sredstava osigurati izbjegavanje dvostrukog financiranja u pogledu prijave i sufinanciranja iste prihvatljive aktivnosti/troška od strane Općine Cestica a za koji je podnesena prijava za sufinanciranje iz drugog fonda ili javnog izvora.

**Razdoblje prihvatljivosti troškova počinje sa 01.01.2018. godine.**

**VIII. POSTUPAK DODJELE**

1. Objava Javnog poziva za podnošenje Prijava za dodjelu potpora male vrijednosti kroz Program poticanja razvoja MSP. – Podmjere 2.5. Subvencija troškova pripreme natječajne i projektno tehničke dokumentacija za apliciranje na natječaje za bespovratna sredstva
2. Zaprimanje Prijava
3. Obrada prijava
   1. Faza I. Registracija projektne prijave
   2. Faza II. Administrativna provjera, provjera prihvatljivosti projekta i aktivnosti, ocjena kvalitete te provjera prihvatljivosti izdataka kojima se provjerava cjelovitosti i potpunost podnesene prijave te usklađenost s odredbama Programa i Javnog poziva
   3. Izdavanje obavijesti o prihvatljivosti i sklapanje Ugovora s korisnikom
   4. Isplata potpore na žiro račun korisnika

Projektni prijedlozi se obrađuju prema redoslijedu zaprimanja do iskorištenja sredstava ili zaključno do 31.12.2018 godine. Postupak dodjele provodi Povjerenstvo za dodjelu potpora male vrijednosti kojeg Zaključkom imenuje načelnik Općine Cestica.

Ukoliko se u fazi administrativne provjere utvrdi da je podnesena dokumentacija nepotpuna projektni prijedlog se u cijelosti odbacuje i prijavitelju se izdaje Obavijest o odbijanu. Prijavitelj po odbijanju može podnijeti novu Prijavu.

Ukoliko se u fazi provjere prihvatljivosti projekta i aktivnosti, ocjene kvalitete te provjere prihvatljivosti izdataka utvrde nejasnoće prijavitelja će se uputiti na dopunu projektnog prijedloga.

Po završetku faze I. i faze II. Povjerenstvo prijavitelju izdaje Obavijest o prihvatljivosti čime stječe status korisnika. Na prijedlog Povjerenstva i temeljem Obavijesti o prihvatljivosti, načelnik Općine Cestica izdaje Odluku o dodjeli potpore te se korisnikom potpisuje Ugovor o dodjeli de minimis potpore.

Dodijeljena sredstva se isplaćuju na žiro račun korisnika naveden u Prijavnom obrascu 1. koji čini sastavni dio ovog Javnog poziva.

Postupak dodjele može trajati maksimalno 30 dana od podnošenja cjelovite i ispravne projektne prijave.

**IX. SADRŽAJ PROJEKTNOG PRIJEDLOGA**

Podnositelj zahtjeva za dodjelu potpore male vrijednost treba dostaviti sljedeću obveznu dokumentaciju:

1. Prijavni obrazac 1\_ PP - MSP – M\_2.5/ 2018
2. Izjava prijavitelja o istinitosti podataka, izbjegavanju dvostrukog financiranja i ispunjavanja preduvjeta za sudjelovanje u postupku dodjele de minimis potpore (Obrazac 2)
3. Izjava o korištenim potporama male vrijednosti (Obrazac 3)
4. Preslike Ugovora/računa za aktivnosti za koje se traži potpora
5. Za OPG-ove koji nisu upisani u Registar poreznih obveznika kopija naslovnice posljednjeg podnesenog Zahtjeva za izravna plaćanja
6. Za Udruge preslika važećeg Rješenja o obavljanju gospodarske djelatnosti

Najkasnije do trenutka potpisa Ugovora o dodjeli sredstava, korisnik se obvezuje dostaviti:

1. Potvrdu nadležne porezne uprave o nepostojanju dugovanja prema proračunu RH

Ispunjenje kriterija podmirenih obveza prema Općinskom proračunu utvrdit će Povjerenstvo uvidom u službene evidencije Općine.

Ispunjenje kriterija aktivnosti u obavljanju gospodarske djelatnosti za obrte i trgovačka društva sukladno Zakonu o poticanju malog gospodarstva utvrdit će Povjerenstvo uvidom u dostupne službene registre poduzetništva i obrta.

**X. NAČIN PODNOŠENJA PRIJAVA**

Obvezna dokumentacija Javnog poziva dostupna je za preuzimanje na službenim web stranicama Općine Cestica i u tiskanom obliku u Jedinstvenom upravnom odjelu Općine Cestica.

Projektni prijedlog koji uključuje dokumentaciju navedenu u točki IX. ovog Javnog poziva dostavlja se u zatvorenom paketu/omotnici, preporučenom poštom ili osobnom dostavom u pisarnicu Jedinstvenog upravnog odjela Općine Cestica s obavezno naslovljenom adresom i naznakom:

**OPĆINA CESTICA**

**Jedinstveni upravni odjel Općine Cestica**

**Dravska 1a**

**42208 Cestica**

«Program poticanja razvoja malog i srednjeg poduzetništva Općine Cestica za razdoblje 2018. – 2021. – Podmjera 2.5»

ZAHTJEV ZA POTPORU – NE OTVARAJ

Poziv se vodi u modalitetu trajno otvorenog poziva te je podnošenje prijava moguće do kraja 31.12.2018. godine odnosno do iskorištenja sredstava predviđenih u proračunu Općine Cestica za ovu Mjeru.

**XI. OBVEZE PRIJAVITELJA I KORISNIKA**

1. Prijavitelji podnošenjem Zahtjeva za dodjelu potpore jamče da će sredstva utrošiti za namjenu za koju je dodijeljena potpora.
2. Korisnici sredstava potpisivanjem Ugovora o dodjeli sredstava obvezuju se najkasnije u roku od godine dana od izvršene isplate de minimis potpore, Jedinstvenom upravnom odjelu Općine Cestica dostaviti valjani dokaz o izvršenoj prijavi za bespovratna sredstva iz EU ili nacionalnih sredstava sukladno podnesenom projektnom prijedlogu i potpisanom Ugovoru i dokaz plaćanja po dobavljaču usluga

Ukoliko se utvrdi da su korisnici odobrena sredstva nenamjenski utrošili, ili nisu izvršili obveze iz potpisanog Ugovora o dodjeli de minimis potpore dužni su odobrena sredstva vratiti u Proračun Općine Cestica zajedno s obračunatom zakonskom zateznom kamatom i gube pravo sljedeće 3 (tri) godine na poticajna sredstva iz proračuna Općine Cestica.

U slučaju opravdanih razloga zbog kojih korisnik nije mogao podnijeti prijavu za sufinanciranje iz EU i/ili nacionalnih fondova, korisnik ima pravo zatražiti produljenje roka za dostavu valjanog dokaza o izvršenoj prijavi za bespovratna sredstva iz EU ili nacionalnih sredstava.

**PRILOG I.**

**POPIS POLJOPRIVREDNIH PROIZVODA OBUHVAĆEN DODATKOM I. UGOVORA O EU**

|  |  |
| --- | --- |
| **Broj u briselskoj nomenklaturi** | **Opis proizvoda** |
| **Poglavlje 1** | **Žive životinje** |
| **Poglavlje 2** | **Meso i jestivi klaonički proizvodi** |
| **Poglavlje 3** | **Ribe i rakovi, mekušci** |
| **Poglavlje 4** | **Mlijeko i drugi mliječni proizvodi; jaja peradi i ptičja jaja; prirodni med** |
| **Poglavlje 5** |  |
| **05.04** | **Crijeva, mjehuri i želuci od životinja (osim od riba), cijeli i njihovi komadi** |
| **05.15** | **Proizvodi životinjskog podrijetla što nisu spomenuti niti uključeni na drugom mjestu; mrtve životinje iz poglavlja 1 ili 3, neuporabive za ljudsku prehranu** |
| **Poglavlje 6** | **Živo drveće i druge biljke; lukovice, korijenje i slično; rezano cvijeće i ukrasno lišće** |
| **Poglavlje 7** | **Jestivo povrće, neko korijenje i gomolji** |
| **Poglavlje 8** | **Jestivo voće i orašasti plodovi; kore agruma, dinja i lubenica** |
| **Poglavlje 9** | **Kava, čaj, začini, isključujući mate čaj (tarifni br 09.03)** |
| **Poglavlje 10** | **Žitarice** |
| **Poglavlje 11** | **Proizvodi mlinske industrije; slad; škrob; inulin; gluten** |
| **Poglavlje 12** | **Uljano sjemenje i plodovi; razno zrnje, sjemenje i plodovi; industrijsko i ljekovito bilje; slama i stočna hrana** |
| **Poglavlje 13** |  |
| **isključujući 13.03** | **Pektin** |
| **Poglavlje 15** |  |
| **15.01** | **Prerađena svinjska mast (uključujući salo) i mast peradi** |
| **15.02** | **Neprerađene masti od goveda, ovaca ili koza, te loj proizveden iz ovih masti** |
| **15.03** | **Stearin od svinjske masti, ulje od svinjske masti, oleostearin, oleo ulje i ulje od loja, neemulgirani, nemiješani niti na drugi način pripremljeni** |
| **15.04** | **Masti i ulja riba i morskih sisavaca, rafinirani ili nerafinirani** |
| **15.07** | **Stabilna biljna ulja, tekuća ili kruta, sirova, rafinirana ili pročišćena** |
| **15.12** | **Masti i ulja životinjskog ili biljnog podrijetla, hidrogenirani, rafinirani ili nerafinirani, ali dalje nepripremljeni** |
| **15.13.** | **Margarin, imitacija sala i druge jestive masti** |
| **15.17** | **Ostaci dobiveni pri preradi masnih tvari ili voskova životinjskog ili biljnog podrijetla** |
| **Poglavlje 16** | **Prerađevine od mesa, riba, rakova, mekušaca** |
| **Poglavlje 17** |  |
| **17.01** | **Šećer od šećerne repe i šećerne trske, krut** |
| **17.02** | **Ostali šećeri; šećerni sirupi; umjetni med (miješan ili ne s prirodnim medom); karamel** |
| **17.03** | **Melase, obezbojena ili ne** |
| **17.05(\*)** | **Aromatizirani ili obojeni šećeri, sirupi i melasa (uključujući vanilijin šećer ili vanilin), uz iznimku voćnog soka s dodanim šećerom u bilo kojem omjeru** |
| **Poglavlje 18** |  |
| **18.01** | **Kakao u zrnu, cijeli ili lomljeni, sirovi ili prženi** |
| **18.02** | **Ljuske, kore, opne i otpaci od kakaa** |
| **Poglavlje 20** | **Proizvodi od povrća, voća ili ostalih dijelova biljaka** |
| **Poglavlje 22** |  |
| **22.04** | **Mošt od grožđa, u fermentaciji, ili sa zaustavljenim vrenjem bez dodavanja alkohola** |
| **22.05** | **Vino od svježeg grožđa; mošt od grožđa čija je fermentacija zaustavljena dodatkom alkohola** |
| **22.07** | **Ostala fermentirana pića (npr. jabukovača, kruškovača, medovina)** |
| **isključujući 22.08(\*)**  **isključujući 22.09(\*)** | **Etilni alkohol ili neutralni alkoholi, denaturiran ili ne, bilo koje jačine, dobiven iz poljoprivrednih proizvoda navedenih u dodatku 1, isključujući likere, ostala alkoholna pića i složene alkoholne pripravke (poznate kao »koncentrirani ekstrakti«) – za uporabu u proizvodnji pića** |
| **22.10** | **Ocat i nadomjesci octa** |
| **Poglavlje 23** | **Ostaci i otpaci od prehrambene industrije; pripremljena životinjska hrana** |
| **Poglavlje 24** |  |
| **24.01** | **Neprerađeni duhan, duhanski otpaci** |
| **Poglavlje 45** |  |
| **45.01** | **Pluto prirodno, neobrađeno, drobljeno, granulirano ili mljeveno; otpaci od pluta** |
| **Poglavlje 54** |  |
| **54.01** | **Lan, sirov ili prerađen, ali nepreden; lanena kučina i otpaci (uključujući otpadnu pređu i rastrgane tekstilne materijale)** |
| **Poglavlje 57** |  |
| **57.01** | **Prava konoplja (*Cannabis sativa l.*), sirova ili prerađena, ali nepredena; kučina i otpaci od konoplje (uključujući otpadnu pređu i rastrgane tekstilne materijale)** |